title: Decizia Comisiei din 11 mai 2020 de instituire a platformei „Pregătiți pentru viitor” 2020/C 163/03

text:
                  12.5.2020

                  RO

                  Jurnalul Oficial al Uniunii Europene

                  C 163/3

         DECIZIA COMISIEI
         din 11 mai 2020
         de instituire a platformei „Pregătiți pentru viitor”
         (2020/C 163/03)
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:

                     (1)

                     Politica Comisiei privind o mai bună legiferare ghidează eforturile globale de reducere a sarcinii și de simplificare întreprinse în temeiul Programului privind o reglementare adecvată și funcțională (REFIT) (1).

                     (2)

                     Conform programului menționat anterior, Comisia trebuie să se asigure că reglementările au scopuri clar definite, sunt ușor de respectat și nu adaugă sarcini de legiferare inutile, îndeplinindu-și totodată pe deplin obiectivele.

                     (3)

                     De pe urma reducerii birocrației ar avea de beneficiat în special întreprinderile mici și mijlocii (IMM-urile) (2), întrucât li s-ar facilita accesul la piață și acestea ar putea să valorifice la maximum avantajele digitalizării. Rețeaua reprezentanților IMM-urilor (3) are rolul de a promova interesele întreprinderilor mici și mijlocii în acest context.

                     (4)

                     Platforma REFIT a fost instituită prin Decizia C(2015) 3261 a Comisiei din 19 mai 2015 (4) pentru a sprijini Comisia în eforturile de îmbunătățire a legislației. Decizia menționată a fost aplicabilă până la 31 octombrie 2019.

                     (5)

                     În comunicarea sa intitulată „O mai bună legiferare: bilanțul activității și menținerea angajamentului nostru” (5), Comisia a analizat rezultatele obținute în materie de îmbunătățire a legiferării în perioada 2015-2018. Conform concluziilor bilanțului, există sprijin pentru platforma REFIT, dar majoritatea părților interesate își doresc să fie mai productivă, să prevadă mai multe idei de simplificare, iar acestea să ducă mai repede la schimbări concrete.

                     (6)

                     Pentru a asigura faptul că legislația Uniunii aduce într-un mod eficient beneficii maxime cetățenilor și întreprinderilor, în special întreprinderilor mici și mijlocii, și având în vedere numărul tot mai mare de provocări emergente la nivel mondial, cum ar fi consecințele digitalizării, Comisia trebuie să apeleze în continuare la expertiza specialiștilor, reuniți în cadrul unui organism consultativ.

                     (7)

                     Prin urmare, este necesar să se instituie un grup de experți și să se definească sarcinile și structura acestuia, în conformitate cu Decizia C(2016) 3301 a Comisiei de instituire a unor norme orizontale privind crearea și funcționarea grupurilor de experți ale Comisiei („normele orizontale”) (6).. Pe baza experienței dobândite în ceea ce privește platforma REFIT, ar trebui creată o nouă platformă, intitulată „Pregătiți pentru viitor”. Platforma ar trebui să reunească autoritățile naționale, regionale și locale ale statelor membre, Comitetul Regiunilor și Comitetul Economic și Social European, precum și părțile interesate. Platforma ar trebui să colaboreze îndeaproape cu Rețeaua reprezentanților IMM-urilor, reprezentată de Reprezentantul UE pentru IMM-uri.

                     (8)

                     Platforma ar trebui să desfășoare activități de simplificare și de reducere a sarcinii. Platforma ar putea, de asemenea, să sprijine Comisia în asigurarea faptului că, având în vedere noile provocări, politicile Uniunii sunt prospective și relevante. De asemenea, ar trebui să examineze în ce mod digitalizarea poate reduce sarcinile pentru cetățeni și întreprinderi.

                     (9)

                     Activitatea platformei „Pregătiți pentru viitor” ar trebui să fie mai bine structurată și să aibă obiective mai clar determinate decât platforma REFIT. Prin urmare, activitatea platformei ar trebui să se întemeieze pe un program de lucru anual, care să fie elaborat de membrii platformei, pe baza unei propuneri a Comisiei și de comun acord cu aceasta, ținând seama de legislația problematică identificată în:

                                 (a)

                                 Raportul Grupului operativ privind subsidiaritatea, proporționalitatea și scenariul „Mai puțin, dar mai eficient” (7);

                                 (b)

                                 evaluările și verificările adecvării importante efectuate de Comisie;

                                 (c)

                                 informațiile primite de la statele membre, Rețeaua reprezentanților IMM-urilor, Comitetul Regiunilor și Comitetul Economic și Social European cu privire la actele legislative ale Uniunii cele mai împovărătoare;

                                 (d)

                                 contribuțiile părților interesate și ale publicului larg.

                     (10)

                     Aceste surse ar trebui să contribuie la identificarea domeniilor de politică și a actelor legislative, inclusiv, atunci când este relevant, a actelor delegate și de punere în aplicare, în cazul cărora există indicii că presupun costuri inutile pentru întreprinderi și pentru cetățeni care decurg din legislația Uniunii. Reprezentantul UE pentru IMM-uri va oferi consiliere și contribuții, în special în ceea ce privește sarcinile și complexitatea legislației care afectează întreprinderile mici și mijlocii.

                     (11)

                     Platforma ar trebui să examineze eficiența legislației Uniunii, abordând, de asemenea, chestiunea densității legislative. În măsura în care acest lucru este posibil, platforma ar trebui să caute dovezi cu privire la eventualele sarcini suplimentare care decurg din punerea în aplicare a legislației Uniunii în statele membre.

                     (12)

                     Platforma ar trebui să emită avize bazate pe dovezi cu privire la subiectele identificate în programul de lucru anual și să răspundă tuturor solicitărilor Comisiei de informații și dovezi cu privire la aspectele legate de activitățile sale din domeniul îmbunătățirii legiferării efectuate în cadrul programului REFIT.

                     (13)

                     Scopul platformei este de a reuni expertiza administrațiilor publice, a partenerilor sociali, a întreprinderilor mici și mari, a organizațiilor consumatorilor, a organizațiilor din domeniul sănătății și mediului, precum și a altor organizații neguvernamentale. Platforma ar trebui să includă un grup guvernamental și un grup al părților interesate. Grupul guvernamental ar trebui să fie compus din experți la nivel înalt din cadrul autorităților naționale și/sau regionale și locale ale statelor membre care au expertiză în domeniul mai bunei legiferări și din reprezentanți ai Comitetului Regiunilor. Prezența autorităților naționale, locale și regionale ar trebui să contribuie la identificarea problemelor specifice legate de punerea în aplicare a dreptului Uniunii. Comitetul Regiunilor a creat RegHub (8), o rețea de autorități regionale și locale, cu scopul de a colecta experiențe cu privire la punerea în aplicare a politicilor UE prin consultări ale actorilor de la nivel local. Prin urmare, RegHub ar putea furniza informații utile pentru activitatea platformei. Grupul părților interesate ar trebui să fie compus din părți interesate cu experiență practică în diverse domenii de politică și din reprezentanți ai Comitetului Economic și Social European. Cele două grupuri ar trebui să conlucreze pentru a asigura un nivel de expertiză mixt și echilibrat.

                     (14)

                     Platforma ar trebui să își stabilească regulamentul de procedură.

                     (15)

                     Ar trebui instituite norme privind dezvăluirea informațiilor de către membrii platformei.

                     (16)

                     Datele cu caracter personal ar trebui prelucrate în conformitate cu Regulamentul (UE) 2018/1725 al Parlamentului European și al Consiliului (9).

                     (17)

                     Toate documentele relevante privind activitățile desfășurate de platforma „Pregătiți pentru viitor” ar trebui făcute publice.

                     (18)

                     Prezenta decizie ar trebui să se aplice pe durata mandatului Comisiei,

               DECIDE:

            Articolul 1
            Obiect
            Se instituie platforma „Pregătiți pentru viitor” (denumită în continuare „platforma”).

            Articolul 2
            Atribuții

               (1)   Platforma sprijină Comisia, furnizându-i avize cu privire la subiectele identificate în programul său de lucru anual.

               (2)   În ceea ce privește chestiunile identificate în programul său de lucru anual, platforma:

                           (a)

                           colectează date, dovezi și contribuții cu privire la potențialul de reducere a sarcinilor și de simplificare a legislației identificate a Uniunii, fără a submina îndeplinirea obiectivelor acesteia, ținând seama, de asemenea, de densitatea legislativă;

                           (b)

                           evaluează dacă legislația identificată a Uniunii și obiectivele acesteia rămân adecvate, având în vedere necesitatea de a aborda noile provocări și de a examina modul în care digitalizarea și utilizarea sporită a instrumentelor electronice pot sprijini aceste obiective;

                           (c)

                           furnizează contribuții, la cererea Comisiei.

            Articolul 3
            Consultare
            Secretariatul General al Comisiei poate consulta platforma cu privire la orice chestiune referitoare la activitatea sa de îmbunătățire a legiferării întreprinsă în cadrul programului REFIT.

            Articolul 4
            Programul de lucru anual

               (1)   Programul de lucru anual se stabilește de către platformă, pe baza unei propuneri a Secretariatului General al Comisiei și în acord cu acesta, și include chestiuni identificate:

                           (a)

                           în anexa VI a raportului Grupului operativ privind subsidiaritatea, proporționalitatea și scenariul „Mai puțin, dar mai eficient” (10);

                           (b)

                           în evaluările și verificările adecvării importante efectuate de către Comisie;

                           (c)

                           pe baza informațiilor privind cele mai împovărătoare acte legislative ale Uniunii, furnizate de statele membre, de Rețeaua reprezentanților pentru IMM-uri, de Comitetul Regiunilor (în special prin RegHub) și de Comitetul Economic și Social European.

               (2)   Reprezentantul UE pentru IMM-uri oferă contribuții și consiliere referitor la programul de lucru anual propus, în special în ceea ce privește complexitatea legislației și sarcinile pe care le presupune aceasta și care afectează întreprinderile mici și mijlocii.

               (3)   Regulamentul de procedură al platformei stabilește condițiile în care contribuțiile transmise de părțile interesate și de publicul larg pot fi, de asemenea, luate în considerare la stabilirea listei de chestiuni potențiale care să fie incluse în programul de lucru.

            Articolul 5
            Membri

               (1)   Platforma este compusă din două grupuri: Grupul guvernamental și Grupul părților interesate.

               (2)   Din Grupul guvernamental fac parte autoritățile naționale, regionale și locale ale statelor membre, precum și Comitetul Regiunilor. Statele membre numesc câte un reprezentant fie din rândul autorităților naționale, fie al celor locale și regionale. Comitetul Regiunilor numește trei reprezentanți. Grupul guvernamental este format, așadar, din 30 de reprezentanți. Membrii au responsabilitatea de a se asigura că reprezentanții lor asigură un nivel ridicat de expertiză.

               (3)   Membrii Grupului părților interesate sunt Comitetul Economic și Social European, care numește trei reprezentanți, și 19 experți numiți de secretarul general al Comisiei pentru a reprezenta un interes comun care este împărtășit de părțile interesate dintr-un anumit domeniu de politică. Comitetul Economic și Social European are responsabilitatea de a se asigura că reprezentanții săi asigură un nivel ridicat de expertiză. Experții desemnați să reprezinte un interes comun nu reprezintă o parte interesată anume, ci o orientare politică împărtășită de mai multe organizații ale părților interesate. Acești experți reprezintă întreprinderi, în special întreprinderi mici și mijlocii, parteneri sociali și organizații ale societății civile care au o experiență directă în aplicarea legislației Uniunii.

               (4)   Durata mandatului membrilor platformei care reprezintă un interes comun este aceeași cu cea a mandatului platformei. Aceștia rămân membri ai platformei până la sfârșitul mandatului lor sau până demisionează ori sunt înlocuiți.

               (5)   Membrii care reprezintă un interes comun, dar care nu mai sunt în măsură să contribuie în mod efectiv la activitățile platformei și care, în opinia Secretariatului General al Comisiei, nu respectă condițiile prevăzute la articolul 339 din Tratatul privind funcționarea Uniunii Europene sau care demisionează nu mai sunt invitați să participe la reuniunile platformei și sunt înlocuiți pe perioada rămasă din mandatul lor cu un alt candidat de pe lista de rezervă.

            Articolul 6
            Procesul de selecție

               (1)   Selecția membrilor Grupului părților interesate care reprezintă un interes comun se efectuează prin intermediul unei cereri publice de candidaturi, publicată în Registrul grupurilor de experți ai Comisiei și al altor entități similare (11) („Registrul grupurilor de experți”). Cererea de candidaturi poate fi publicată și prin alte mijloace, inclusiv pe un site web dedicat. Cererea de candidaturi trebuie să precizeze clar criteriile de selecție, inclusiv expertiza solicitată și interesele care trebuie să fie reprezentate în ceea ce privește activitatea care urmează să fie desfășurată. Termenul minim pentru depunerea candidaturilor trebuie să fie de patru săptămâni.

               (2.   Pentru ca o persoană ce reprezintă un interes comun să poată fi desemnată, aceasta trebuie să fie înregistrată în Registrul de transparență.

               (3)   Persoanele care reprezintă un interes comun sunt desemnate de către secretarul general al Comisiei din rândul specialiștilor cu competențe în domeniile menționate la articolul 2 care au răspuns la cererea de candidaturi.

               (4)   Secretariatul General al Comisiei stabilește o listă de rezervă a candidaților eligibili care poate fi utilizată atunci când este necesară înlocuirea unuia dintre membrii Grupului părților interesate care reprezintă un interes comun. Secretariatul General al Comisiei solicită consimțământul candidaților înainte de a le include numele pe lista de rezervă.

            Articolul 7
            Funcționare

               (1)   Platforma acționează la cererea președintelui său, cu acordul Secretariatului General al Comisiei, în conformitate cu normele orizontale.

               (2)   Membrii platformei și reprezentanții membrilor participă la reuniunile platformei. Reuniunile plenare vor fi organizate pentru adoptarea avizelor platformei, reuniunile pregătitoare vor contribui la finalizarea avizelor platformei și la evaluarea aspectelor organizatorice, iar reuniunile subgrupurilor se vor axa pe teme specifice ale programului de lucru anual. Reuniunile platformei au loc, în principiu, la sediul Comisiei sau, atunci când este posibil, prin videoconferință.

               (3)   Cu acordul Secretariatului General al Comisiei, platforma poate decide, cu majoritatea simplă a membrilor săi, ca deliberările să fie publice.

               (4)   Secretariatul General al Comisiei acționează în calitate de secretariat al platformei, oferind servicii de secretariat și pregătind proiectul de program de lucru anual. La reuniunile platformei pot participa și funcționari din cadrul altor servicii ale Comisiei care au un interes legat de chestiunile abordate.

               (5)   Procesele-verbale ale discuțiilor pe marginea fiecărui punct de pe ordinea de zi și ale avizelor emise de platformă trebuie să fie concludente și complete. Procesele-verbale se întocmesc de către secretariat, sub responsabilitatea președintelui.

               (6)   Platforma își adoptă avizele prin consens. În cazul în care este necesar un vot, rezultatul acestuia se decide cu majoritatea simplă a membrilor. Membrii al căror vot a fost diferit de cel al majorității membrilor au dreptul să solicite ca la aviz să se anexeze un document care să rezume argumentele pe care se întemeiază poziția lor.

            Articolul 8
            Președintele
            Vicepreședintele Comisiei responsabil cu mai buna legiferare prezidează reuniunile plenare ale platformei. Un înalt funcționar al Comisiei prezidează reuniunile pregătitoare ale platformei. Celelalte reuniuni sunt prezidate de către secretariatul platformei.

            Articolul 9
            Subgrupuri
            Secretariatul General al Comisiei poate institui cel mult patru subgrupuri, care să examineze anumite subiecte incluse în programul de lucru anual al platformei. Subgrupurile își desfășoară activitatea în conformitate cu normele orizontale și raportează grupului. De îndată ce și-au îndeplinit mandatul, subgrupurile sunt dizolvate. În fiecare subgrup sunt incluși cel puțin un reprezentant al Comitetului Regiunilor și cel puțin un reprezentant al Comitetului Economic și Social European.

            Articolul 10
            Experții invitați

               (1)   Președintele poate să invite ad-hoc să participe la o reuniune a platformei sau a subgrupurilor sale experți externi care au expertiză specifică în ceea ce privește un anumit subiect de pe ordinea de zi, inclusiv experți din cadrul autorităților locale și regionale și al asociațiilor acestora. Președintele îl va invita pe Reprezentantul UE pentru IMM-uri să participe la reuniunile plenare.

               (2)   De comun acord cu Secretariatul General al Comisiei, Comitetul Regiunilor poate invita ad-hoc reprezentanți ai RegHub să participe la reuniunile platformei sau ale subgrupurilor sale.

            Articolul 11
            Regulamentul de procedură
            La propunerea Secretariatului General al Comisiei și de comun acord cu acesta, platforma își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți și în conformitate cu normele orizontale.

            Articolul 12
            Secretul profesional și gestionarea informațiilor clasificate
            Membrii platformei, reprezentanții acesteia și experții invitați sunt supuși obligațiilor de păstrare a secretului profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului lor. Acestora li se aplică, de asemenea, normele de securitate ale Comisiei privind protecția informațiilor clasificate ale Uniunii prevăzute în Deciziile (UE, Euratom) 2015/443 (12) și (UE, Euratom) 2015/444 (13). ale Comisiei. În cazul în care nu se respectă aceste obligații, Comisia poate lua toate măsurile care se impun.

            Articolul 13
            Transparența

               (1)   Platforma și subgrupurile sale trebuie înregistrate în Registrul grupurilor de experți.

               (2)   În ceea ce privește componența platformei și a subgrupurilor sale, trebuie publicate următoarele date în Registrul grupurilor de experți:

                           (a)

                           denumirile autorităților statelor membre;

                           (b)

                           denumirea organelor UE care sunt membre ale platformei (Comitetul Regiunilor și Comitetul Economic și Social European);

                           (c)

                           numele persoanelor desemnate să reprezinte un interes comun. Interesul respectiv trebuie divulgat.

               (3)   Toate documentele relevante, inclusiv ordinile de zi, procesele-verbale și contribuțiile participanților, se publică fie în Registrul grupurilor de experți, fie prin includerea în registru a unui link către un site web dedicat, care conține informațiile respective. Accesul la site-ul web dedicat nu trebuie să fie condiționat de înregistrarea ca utilizator sau de vreo altă restricție. În special, ordinea de zi și alte documente de referință relevante se publică în timp util înainte de reuniune, iar procesele-verbale se publică fără întârziere după reuniune. Se acceptă excepții de la publicare doar dacă dezvăluirea unui document ar submina protecția unui interes public sau privat, astfel cum se prevede la articolul 4 din Regulamentul (CE) nr. 1049/2001 al Parlamentului European și al Consiliului (14) (15).

               (4)   Platforma dispune de un site web dedicat. Acest site web trebuie utilizat de platformă și pentru a consulta cetățenii și părțile interesate cu privire la chestiunile incluse în programul de lucru anual și pentru a-și desfășura activitățile de comunicare, de comun acord cu Secretariatul General al Comisiei.

            Articolul 14
            Cheltuielile aferente reuniunilor

               (1)   Participanții la activitățile platformei și ale subgrupurilor sale nu sunt remunerați pentru expertiza pe care o oferă.

               (2)   Cheltuielile de călătorie și de ședere ale participanților la activitățile platformei și ale subgrupurilor sale sunt rambursate de către Comisie. Rambursarea se face în conformitate cu dispozițiile în vigoare ale Comisiei și în limita creditelor disponibile alocate departamentelor Comisiei în cadrul procedurii anuale de alocare a resurselor.

            Articolul 15
            Aplicabilitate
            Prezenta decizie se aplică până la 31 octombrie 2025.

            Adoptată la Bruxelles, 11 mai 2020.

                  Pentru Comisie

               Maroš ŠEFČOVIČ

                  Vicepreședinte

            (1)  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor „Adecvarea reglementărilor UE”, COM(2012) 746, https://eur-lex.europa.eu/legal-content/ro/TXT/?uri=COM:2012:0746:FIN

            (2)  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor „O strategie pentru IMM-uri pentru o Europă sustenabilă și digitală”, COM(2020) 103, https://eur-lex.europa.eu/legal-content/RO/TXT/PDF/?uri=CELEX:52020DC0103&from=DE

            (3)  https://ec.europa.eu/growth/smes/business-friendly-environment/small-business-act/sme-envoys_ro

            (4)  Decizia Comisiei din 19 mai 2015 de instituire a platformei REFIT, C(2015) 3261 final,
         https://ec.europa.eu/info/files/commission-decision-establishing-refit-platform_en

            (5)  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor „O mai bună legiferare: bilanțul activității și menținerea angajamentului nostru”, COM(2019) 178 final,
         https://eur-lex.europa.eu/legal-content/RO/ALL/?uri=COM%3A2019%3A178%3AFIN

            (6)  Decizia Comisiei din 30 mai 2016 de instituire a unor norme orizontale privind crearea și funcționarea grupurilor de experți ale Comisiei. C(2016) 3301,
         https://ec.europa.eu/transparency/regexpert/PDF/C_2016_3301_F1_COMMISSION_DECISION_EN.pdf

            (7)  Raportul Grupului operativ privind subsidiaritatea, proporționalitatea și scenariul „Mai puțin, dar mai eficient”, https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_en.pdf

            (8)  Un grup de regiuni care contribuie la examinarea punerii în aplicare a legislației. https://cor.europa.eu/ro/our-work/Pages/network-of-regional-hubs.aspx

            (9)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39.).

            (10)  Raportul Grupului operativ privind subsidiaritatea, proporționalitatea și scenariul „Mai puțin, dar mai eficient”, https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_en.pdf

            (11)  https://ec.europa.eu/transparency/regexpert/

            (12)  https://eur-lex.europa.eu/legal-content/ro/TXT/?uri=CELEX:32015D0443

            (13)  https://op.europa.eu/ro/publication-detail/-/publication/41a6eeeb-cc70-11e4-ab4d-01aa75ed71a1

            (14)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43.).

            (15)  Scopul acestor excepții este de a proteja securitatea publică, chestiunile militare, relațiile internaționale, politica financiară, monetară sau economică, viața privată și integritatea persoanelor, interesele comerciale, procedurile judiciare și consultanța juridică, anchetele/inspecțiile/auditurile și procesul decizional al instituției.


Decizia Comisiei din 06/05/2020 de declarare a unei concentrări compatibilă cu piaţa comună (Cazul COMP/M.9784 - TRITON / RENK) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 08/05/2020 de declarare a unei concentrări compatibilă cu piaţa comună (Cazul COMP/M.9794 - RENAULT / FERROVIAL / CAR SHARING MOBILITY SERVICES) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 07/05/2020 de declarare a unei concentrări compatibilă cu piaţa comună (Cazul COMP/M.9772 - HELVETIA / CASER) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 07/05/2020 de declarare a unei concentrări compatibilă cu piaţa comună (Cazul COMP/M.9822 - BRIDGEPOINT / GROUPE FINANCIÈRE CEP) în temeiul Regulamentului (CE) nr. 139/2004 al Consiliului (Numai textul în limba franceză este autentic.)


Decizia Comisiei din 06/05/2020 de declarare a unei concentrări compatibilă cu piaţa comună (Cazul COMP/M.9833 - KKR / VIRIDOR) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2020/654 a Comisiei din 13 mai 2020 privind dispozițiile naționale notificate de Germania cu privire la unitățile de ardere mici și mijlocii [notificată cu numărul C(2020) 2986] (Numai textul în limba germană este autentic)

text:
                  15.5.2020

                  RO

                  Jurnalul Oficial al Uniunii Europene

                  L 152/5

         DECIZIA (UE) 2020/654 A COMISIEI
         din 13 mai 2020
         privind dispozițiile naționale notificate de Germania cu privire la unitățile de ardere mici și mijlocii

               [notificată cu numărul C(2020) 2986]

         (Numai textul în limba germană este autentic)
         COMISIA EUROPEANĂ,
         având în vedere Tratatul privind funcționarea Uniunii Europene, în special articolul 114 alineatul (6),
         întrucât:
         I.   FAPTELE ȘI PROCEDURA

                     (1)

                     Prin scrisoarea din 29 noiembrie 2019, Germania a notificat Comisiei, în temeiul articolului 114 alineatul (4) din Tratatul privind funcționarea Uniunii Europene (TFUE), dorința de a-și menține anumite dispoziții naționale pentru cazanele cu combustibil solid, în conformitate cu Regulamentul german privind unitățile de ardere mici și mijlocii [Verordnung über kleine und mittlere Feuerungsanlagen] din 26 ianuarie 2010 (1) („primul BImSchV”). Germania consideră că este necesar ca aceste dispoziții naționale să fie menținute după intrarea în vigoare a Regulamentului (UE) 2015/1189 al Comisiei (2), din motive legate de protecția sănătății umane și de protecția mediului.

               1.   LEGISLAȚIA UNIUNII

         1.1.   ARTICOLUL 114 ALINEATELE (4) ȘI (6) DIN TFUE

                     (2)

                     Articolul 114 alineatul (4) din TFUE prevede că „În cazul în care, după adoptarea unei măsuri de armonizare de către Parlamentul European și Consiliu, de către Consiliu sau Comisie, un stat membru consideră necesară menținerea dispozițiilor de drept intern justificate de cerințele importante prevăzute la articolul 36 sau referitoare la protecția mediului ambiant ori a mediului de lucru, acesta adresează Comisiei o notificare, indicând motivele menținerii acestor dispoziții”.

                     (3)

                     În temeiul articolului 114 alineatul (6) din TFUE, Comisia aprobă sau respinge, în termen de șase luni de la notificare, dispozițiile naționale în cauză după ce a verificat dacă acestea reprezintă sau nu un mijloc de discriminare arbitrară sau o restricție disimulată în calea comerțului dintre statele membre și dacă ele constituie sau nu un obstacol în calea funcționării pieței interne.

               1.2.   DIRECTIVA 2009/125/CE PRIVIND CERINȚELE ÎN MATERIE DE PROIECTARE ECOLOGICĂ APLICABILE PRODUSELOR CU IMPACT ENERGETIC

                     (4)

                     Directiva 2009/125/CE a Parlamentului European și a Consiliului (3) prevede stabilirea cerințelor pe care trebuie să le îndeplinească produsele cu impact energetic vizate de măsurile de punere în aplicare pentru a fi introduse pe piață sau puse în funcțiune ori ambele. Directiva respectivă contribuie la o dezvoltare durabilă prin creșterea eficienței energetice și a nivelului de protecție a mediului.

                     (5)

                     Potrivit articolului 6 alineatul (1) din Directiva 2009/125/CE, „Statele membre nu interzic, nu restricționează și nu împiedică, pentru motive legate de cerințe în materie de proiectare ecologică referitoare la parametrii de proiectare ecologică menționați la anexa I partea 1 și cuprinși în măsura de punere în aplicare relevantă, introducerea pe piață și/sau punerea în funcțiune pe teritoriul lor a unui produs care se conformează tuturor dispozițiilor relevante ale măsurii de punere în aplicare corespunzătoare și care poartă marcajul CE în conformitate cu articolul 5.”

                     (6)

                     Potrivit articolului 6 alineatul (2) din Directiva 2009/125/CE, „Statele membre nu interzic, nu restricționează și nu împiedică introducerea pe piață și/sau punerea în funcțiune pe teritoriul lor a unui produs care poartă marcajul CE în conformitate cu articolul 5, pentru motive legate de cerințele în materie de proiectare ecologică referitoare la acei parametri de proiectare ecologică menționați în anexa I partea 1 pentru care măsura de punere în aplicare relevantă prevede că nu este necesară nicio cerință în materie de proiectare ecologică.”

                     (7)

                     Directiva 2009/125/CE prevede că o „cerință în materie de proiectare ecologică” înseamnă orice cerință legată de un produs sau de proiectare a unui produs, destinată să îi îmbunătățească performanța de mediu sau orice cerință de furnizare a unor informații cu privire la caracteristicile de mediu ale unui produs.

                     (8)

                     În temeiul articolului 15 din Directiva 2009/125/CE, măsurile de punere în aplicare trebuie să stabilească cerințele în materie de proiectare ecologică în conformitate cu anexa I („Metoda de stabilire a cerințelor generale în materie de proiectare ecologică”) și cu anexa II („Metoda de stabilire a cerințelor specifice în materie de proiectare ecologică”).

                     (9)

                     Cerințele generale în materie de proiectare ecologică au scopul de a îmbunătăți performanța ecologică a produselor, axându-se pe caracteristicile de mediu semnificative ale acestora, fără să stabilească valori-limită. Cerințele specifice în materie de proiectare ecologică urmăresc să îmbunătățească o anumită caracteristică de mediu a produsului. Acestea pot lua forma unor cerințe privind reducerea consumului unei anumite resurse, cum ar fi o limită de utilizare a unei resurse în diferitele etape ale ciclului de viață al unui produs, după caz.

               1.3.   REGULAMENTUL (UE) 2015/1189 PRIVIND CERINȚELE DE PROIECTARE ECOLOGICĂ APLICABILE CAZANELOR CU COMBUSTIBIL SOLID

                     (10)

                     Regulamentul (UE) 2015/1189 este adoptat în temeiul Directivei 2009/125/CE. În conformitate cu procedura prevăzută în Directiva 2009/125/CE, Comisia a efectuat un studiu pregătitor pentru a analiza aspectele tehnice, de mediu și economice ale cazanelor cu combustibil solid utilizate în mod obișnuit în gospodării și în scopuri comerciale. Studiul a fost realizat cu părți implicate și interesate din Uniune și din țări terțe, iar rezultatele au fost făcute publice.

                     (11)

                     Aspectele de mediu ale cazanelor cu combustibil solid care au fost identificate ca fiind semnificative în scopul Regulamentului (UE) 2015/1189 sunt consumul de energie în faza de utilizare și emisiile de particule (praf), de compuși organici gazoși, de monoxid de carbon și de oxizi de azot în faza de utilizare.

                     (12)

                     În consecință, anexa II la Regulamentul (UE) 2015/1189 stabilește cerințele specifice în materie de proiectare ecologică aplicabile de la 1 ianuarie 2020 cazanelor cu combustibil solid și, în special, prevede că emisiile sezoniere de particule provenite din încălzirea spațiilor nu trebuie să depășească 40 mg/m3 la cazanele cu alimentare automată și 60 mg/m3 la cazanele cu alimentare manuală. Aceste cerințe trebuie respectate pentru combustibilul de bază și pentru orice alt combustibil adecvat pentru a fi utilizat în cazanele cu combustibil solid.

                     (13)

                     Măsurătorile și metodologia de calcul sunt stabilite în anexa III la Regulamentul (UE) 2015/1189.

               2.   DISPOZIȚIILE NAȚIONALE NOTIFICATE

                     (14)

                     Dispozițiile naționale notificate de Germania sunt următoarele dispoziții din primul BImSchV:

                                 (a)

                                 Secțiunea 5 punctul 1, care stabilește valorile-limită de emisie și o metodologie de măsurare pentru particulele în suspensie („prima dispoziție”). Acestea diferă de valorile și de metodologia de măsurare aplicabile de la 1 ianuarie 2020 în temeiul Regulamentului (UE) 2015/1189;

                                 (b)

                                 Secțiunea 4 punctul 1, coroborată cu secțiunea 3, care furnizează o listă exhaustivă a combustibililor care pot fi folosiți în instalațiile de ardere („a doua dispoziție”). Regulamentul (UE) 2015/1189 nu conține o astfel de listă exhaustivă.

                                 (c)

                                 Secțiunea 5 punctul 4 prevede că, la cazanele cu combustibil solid, trebuie prevăzute rezervoare de apă caldă („a treia dispoziție”). Regulamentul (UE) 2015/1189 nu conține o astfel de cerință;

                                 (d)

                                 Secțiunea 14 și secțiunea 15 punctul 1 în ceea ce privește monitorizarea unităților de ardere noi și a celor modificate substanțial („a patra dispoziție”). Regulamentul (UE) 2015/1189 prevede cerințe în momentul introducerii pe piață a cazanelor cu combustibil solid și nu conține dispoziții pentru monitorizarea lor ulterioară.

               3.   PROCEDURA

                     (15)

                     Prin scrisoarea din 29 noiembrie 2019, Germania a notificat Comisiei că dorește să mențină dispozițiile naționale referitoare la cazanele cu combustibil solid în temeiul primului BImSchV.

                     (16)

                     Prin scrisoarea din 10 ianuarie 2020, Comisia a confirmat primirea notificării și faptul că perioada de șase luni prevăzută pentru examinarea acesteia în temeiul articolului 114 alineatul (6) din TFUE începe la 30 noiembrie 2019, a doua zi de la primirea notificării.

                     (17)

                     Comisia a publicat un aviz referitor la notificare în Jurnalul Oficial al Uniunii Europene (4) pentru a informa părțile interesate cu privire la dispozițiile naționale ale Germaniei, precum și la motivele invocate în susținerea cererii. Prin scrisoarea din 6 februarie 2020, Comisia a informat celelalte state membre și statele SEE asupra notificării, oferindu-le acestora și entităților relevante posibilitatea de a transmite observații în termen de 30 de zile. Comisia a primit observații din partea Ciprului, a Republicii Cehe și o scrisoare comună transmisă de Deutsche Umwelthilfe e.V., ClientEarth, Air Pollution & Climate Secretariat, Biroul European pentru Mediu, Green Transition Denmark și ECOS.

                     (18)

                     Ciprul nu se opune cererii Germaniei de a menține dispoziții naționale mai stricte și consideră că motivele prezentate de Germania sunt concrete și documentate în întregime. Ciprul consideră, de asemenea, că respingerea notificării Germaniei ar conduce în cele din urmă la o deteriorare a calității aerului.

                     (19)

                     Republica Cehă apreciază și sprijină notificarea Germaniei de a-și menține dispozițiile de drept intern care derogă de la cerințele în materie de proiectare ecologică aplicabile cazanelor cu combustibil solid.

                     (20)

                     În scrisoarea lor comună, organizațiile menționate la considerentul 17 au considerat cererea guvernului german ca fiind necesară și proporțională pentru a proteja sănătatea umană și mediul.

                     (21)

                     Prin scrisoarea din 18 februarie 2020, Comisia a solicitat informații suplimentare Germaniei. Comisia a primit informațiile respective prin scrisoarea din 4 martie 2020.

               II.   EVALUARE

         1.   ADMISIBILITATE

                     (22)

                     În temeiul articolului 114 alineatele (4) și (6) din TFUE, un stat membru poate, după adoptarea unei măsuri de armonizare, să mențină dispoziții de drept intern mai stricte pe baza unor necesități majore menționate la articolul 36 din TFUE sau din motive de protecție a mediului sau a mediului de lucru, dacă notifică respectivele dispoziții naționale Comisiei, iar aceasta le aprobă.

                     (23)

                     Comisia consideră că articolul 114 alineatele (4) și (6) din TFUE poate fi aplicat numai în cazul în care dispozițiile de drept intern diferă de dispozițiile specifice ale unei măsuri de armonizare. Prin urmare, atunci când dispozițiile notificate în temeiul articolului 114 alineatul (4) nu se referă la cerințe vizate de o măsură de armonizare, notificarea acestora trebuie declarată inadmisibilă.

                     (24)

                     Pe această bază, admisibilitatea cererii pentru fiecare dintre cele patru dispoziții germane este detaliată mai jos.

               1.1.   PRIMA DISPOZIȚIE: PRAGUL DE EMISII DE PARTICULE

                     (25)

                     Regulamentul (UE) 2015/1189 stabilește cerințe specifice în materie de proiectare ecologică pentru diferiți parametri ai cazanelor cu combustibil solid, inclusiv pentru emisiile de particule în suspensie.

                     (26)

                     Dispozițiile germane privind emisiile de particule în suspensie, care au fost notificate Comisiei, sunt cerințe referitoare la produs, destinate îmbunătățirii performanței de mediu, cuantificată și măsurabilă. Prin urmare, ele constituie cerințe specifice în materie de proiectare ecologică în sensul Directivei 2009/125/CE.

                     (27)

                     În vreme ce, în temeiul primului BImSchV, emisiile de particule în suspensie sunt măsurate la cazanele cu combustibil solid în termen de patru săptămâni de la instalare, evaluarea conformității în temeiul Regulamentului (UE) 2015/1189 trebuie efectuată utilizând procedura de control a proiectării prevăzută în anexa IV la Directiva 2009/125/CE sau sistemul de management prevăzut în anexa V la aceasta. Pe această bază, în condiții comparabile, dar care nu sunt strict echivalente, la un conținut de oxigen de 10 %, secțiunea 5 din primul BImSchV stabilește o valoare-limită a emisiilor de 27,5 mg/m3, în timp ce Regulamentul (UE) 2015/1189 stabilește valori-limită de 40 mg/m3 și 60 mg/m3 pentru cazanele cu combustibil solid cu alimentare automată și, respectiv, cu alimentare manuală.

                     (28)

                     Prin urmare, dispozițiile germane referitoare la emisiile de particule diferă față de dispozițiile Regulamentului (UE) 2015/1189 prin faptul că sunt mai stricte.

                     (29)

                     Conform articolului 114 alineatul (4) din TFUE, notificarea Germaniei a fost completată de o descriere a motivelor legate de protecția sănătății oamenilor, care constituie o necesitate majoră menționată la articolul 36 din TFUE, și de protecția mediului. Ea este completată de o evaluare a impactului asupra comerțului.

                     (30)

                     Prin urmare, Comisia consideră că cererea transmisă de Germania în vederea obținerii autorizației de menținere a dispozițiilor sale naționale privind emisiile de particule este admisibilă în temeiul articolului 114 alineatul (4) din TFUE.

               1.2.   A DOUA DISPOZIȚIE COMBUSTIBILI UTILIZABILI

                     (31)

                     Secțiunea 3 din primul BImSchV stabilește o listă restrictivă a combustibililor care pot fi utilizați în instalațiile de ardere.

                     (32)

                     Întrucât această dispoziție se referă la consumul de energie și de alte resurse în faza de utilizare a cazanelor cu combustibil solid și a emisiilor anticipate în aer, apă sau sol, dispozițiile germane privind combustibilii utilizabili constituie cerințe de proiectare ecologică în sensul Directivei 2009/125/CE.

                     (33)

                     Potrivit articolului 6 alineatul (2) din Directiva 2009/125/CE, „Statele membre nu interzic, nu restricționează și nu împiedică introducerea pe piață și/sau punerea în funcțiune pe teritoriul lor a unui produs care poartă marcajul CE în conformitate cu articolul 5, pentru motive legate de cerințele în materie de proiectare ecologică referitoare la acei parametri de proiectare ecologică menționați în anexa I partea 1 pentru care măsura de punere în aplicare relevantă prevede că nu este necesară nicio cerință în materie de proiectare ecologică”.

                     (34)

                     Regulamentul (UE) 2015/1189 nu stabilește cerințe în materie de proiectare ecologică referitoare la combustibilii utilizabili pentru cazanele cu combustibil solid. Deși studiul pregătitor realizat pentru a informa cu privire la adoptarea măsurii de punere în aplicare a concluzionat că „nu sunt necesare cerințe suplimentare referitoare la parametrii de proiectare ecologică pentru produsele menționate în partea 1 din anexa I la Directiva 2009/125/CE în cazul cazanelor cu combustibil solid” (5), Regulamentul (UE) 2015/1189 nu prevede că nu sunt necesare cerințe în materie de proiectare ecologică referitoare la combustibilii utilizați (6).

                     (35)

                     Prin urmare, combustibilii utilizabili nu reprezintă o cerință armonizată în materie de proiectare ecologică în temeiul Regulamentului (UE) 2015/1189.

                     (36)

                     Așadar, Comisia consideră că cererea transmisă de Germania în vederea obținerii autorizației de menținere a dispozițiilor sale naționale privind combustibilii utilizabili nu este admisibilă în temeiul articolului 114 alineatul (4) din TFUE.

               1.3.   A TREIA DISPOZIȚIE REZERVOARELE DE APĂ CALDĂ

                     (37)

                     Obligațiile legate de instalarea de rezervoare de apă caldă în proximitatea cazanelor cu combustibil solid prevăzute în secțiunea 5 punctul 4 din primul BImSchV nu sunt legate de proiectarea produsului, de cerința de a furniza informații sau de o cerință pentru producător. Prin urmare, acestea nu constituie cerințe în materie de proiectare ecologică în sensul Directivei 2009/125/CE.

                     (38)

                     Prin urmare, Comisia consideră că cererea Germaniei în vederea obținerii autorizației de a-și menține dispozițiile naționale privind rezervoarele de apă caldă nu este admisibilă în temeiul articolului 114 alineatul (4) din TFUE, cu trimitere la Directiva 2009/125/CE.

               1.4.   A PATRA DISPOZIȚIE: MONITORIZARE

                     (39)

                     Verificarea funcționării corespunzătoare a instalațiilor de ardere de către coșari, menționată în secțiunile 14 și 15 din primul BImSchV, nu este un parametru de proiectare ecologică, o cerință de a furniza informații sau o cerință pentru producător. Prin urmare, aceasta nu constituie o cerință în materie de proiectare ecologică în sensul Directivei 2009/125/CE.

                     (40)

                     Prin urmare, Comisia consideră că cererea Germaniei în vederea obținerii autorizației de a-și menține dispozițiile naționale privind verificarea funcționării corespunzătoare a instalațiilor de ardere de către coșari nu este admisibilă în temeiul articolului 114 alineatul (4) din TFUE, cu trimitere la Directiva 2009/125/CE.

               2.   EVALUAREA CU PRIVIRE LA FOND

                     (41)

                     Articolul 114 alineatul (4) din Tratatul TFUE prevede că, dacă după adoptarea unei măsuri de armonizare, un stat membru consideră necesară menținerea dispozițiilor de drept intern justificate de cerințele importante prevăzute la articolul 36 sau referitoare la protecția mediului ambiant ori a mediului de lucru, acesta adresează Comisiei o notificare, indicând motivele menținerii acestor dispoziții.

                     (42)

                     În această privință, Curtea de Justiție a Uniunii Europene a hotărât că „[a] un stat membru poate să își întemeieze o cerere de menținere a dispozițiilor de drept intern deja existente pe o evaluare a riscului pentru sănătatea publică diferită de cea acceptată de legiuitorul comunitar atunci când a adoptat măsura de armonizare de la care derogă dispozițiile naționale. În acest scop, statului membru solicitant îi revine sarcina de a dovedi că respectivele dispoziții de drept intern asigură un nivel de protecție a sănătății superior celui al măsurii comunitare de armonizare și că ele nu depășesc ceea ce este necesar pentru atingerea acestui obiectiv” (7).

                     (43)

                     În plus, potrivit articolului 114 alineatul (6) primul paragraf din TFUE, „[î]n termen de șase luni de la notificările prevăzute la alineatele (4) și (5), Comisia aprobă sau respinge dispozițiile respective de drept intern, după ce a verificat dacă acestea constituie sau nu un mijloc de discriminare arbitrară sau o restricție disimulată în comerțul dintre statele membre și dacă acestea constituie sau nu un obstacol în funcționarea pieței interne.”

                     (44)

                     Prin urmare, Comisia trebuie să evalueze dacă dispozițiile de drept intern sunt sau nu justificate prin cerințele majore menționate la articolul 36 din TFUE sau dacă ele sunt în relație cu protecția mediului sau a mediului de lucru și dacă nu depășesc ceea ce este necesar pentru a se atinge obiectivul legitim urmărit.

                     (45)

                     Trebuie observat faptul că, având în vedere intervalul de timp stabilit la articolul 114 alineatul (6) din TFUE, Comisia, atunci când examinează dacă măsurile naționale notificate în temeiul articolului 114 alineatul (4) din TFUE sunt justificate, trebuie să se bazeze pe justificarea prezentată de statul membru notificator. Sarcina probei îi revine statului membru solicitant care urmărește menținerea măsurilor naționale.

               2.1.   POZIȚIA GERMANIEI

                     (46)

                     Germania consideră că dispozițiile de drept intern existente sunt mai stricte decât cele prevăzute de Regulamentul (UE) 2015/1189 și că menținerea acestora se justifică atât prin necesități majore în sensul articolului 36 din TFUE, în special protecția sănătății umane, cât și prin necesitatea de protecție a mediului.

                     (47)

                     Germania subliniază că reducerea nivelului de ambiție stabilit de primul BImSchV poate amenința calitatea aerului în Germania și, prin urmare, ar contrazice obiectivul Regulamentului (UE) 2015/1189, respectiv îmbunătățirea performanței de mediu a cazanelor cu combustibil solid.

                     (48)

                     Germania afirmă că deteriorarea calității aerului ar fi contrară obligației care decurge din articolul 12 din Directiva 2008/50/CE a Parlamentului European și a Consiliului (8) de menținere a nivelurilor de particule în suspensie sub valorile-limită și de a depune eforturi pentru a menține cea mai bună calitate a aerului înconjurător, compatibilă cu dezvoltarea durabilă. De asemenea, Germania afirmă că deteriorarea calității aerului ar fi contrară obligației de a nu depăși valorile-limită pentru protecția sănătății umane, care decurge din articolul 13 din respectiva directivă.

                     (49)

                     De asemenea, Germania subliniază că aplicarea limitelor stabilite în Regulamentul (UE) 2015/1189 în ceea ce privește emisia de particule este de natură să îi pericliteze capacitatea de a-și îndeplini obligațiile care îi revin în temeiul Directivei (UE) 2016/2284 a Parlamentului European și a Consiliului (9).

                     (50)

                     Germania consideră că nivelul existent de protecție a sănătății și a vieții persoanelor în sensul articolului 36 din TFUE, precum și de protecție a mediului [articolul 114 alineatul (4) din TFUE] nu ar putea fi menținut în Germania dacă s-ar aplica cerințele Regulamentului (UE) 2015/1189.

               2.2.   EVALUAREA POZIȚIEI GERMANIEI
         2.2.1.
               Justificarea bazată pe necesitățile majore menționate la articolul 36 din TFUE sau pe protecția mediului

                     (51)

                     Evaluarea riscurilor asupra sănătății și mediului în legătură cu emisiile de particule nu diferă între Germania și Comisie.

                     (52)

                     Un grup de lucru al Agenției Internaționale pentru Cercetare în Domeniul Cancerului a Organizației Mondiale a Sănătății (OMS) a clasificat în mod unanim poluarea aerului exterior și particulele în suspensie cauzate de poluarea aerului exterior ca fiind cancerigene pentru oameni, pe baza unor dovezi suficiente de carcinogenitate la oameni și animale de laborator și pe baza unor dovezi mecaniciste solide (10).

                     (53)

                     În raportul intitulat Calitatea aerului în Europa 2019 (11), Agenția Europeană de Mediu (AEM) constată că un număr de 374 000 de decese premature înregistrate în 2016 poate fi atribuit particulelor fine (PM2,5) în UE-28. AEM estimează că, numai în Germania, 59 600 de decese premature înregistrate în același an de referință pot fi atribuite PM2,5.

                     (54)

                     În plus, legiuitorul european recunoaște că „încă nu a fost identificat un prag-limită sub care PM2,5 nu ar prezenta niciun risc”. Așadar, acest poluant nu ar trebui reglementat la fel ca alți poluanți atmosferici. Abordarea ar trebui să vizeze reducerea generală a concentrațiilor în zona urbană pentru a asigura faptul că o mare parte a populației beneficiază de calitatea îmbunătățită a aerului” (12).

                     (55)

                     Riscurile emisiilor de particule asupra sănătății și vieții oamenilor sunt, prin urmare, semnificative.

                     (56)

                     Măsura germană este direct legată de obiectivul de reducere a emisiilor de particule, întrucât stabilește valori-limită ale emisiilor pentru pulberile în suspensie aplicabile cazanelor cu combustibil solid.

                     (57)

                     Pe această bază, în temeiul articolului 114 alineatul (6) din TFUE, Comisia aprobă sau respinge dispozițiile respective de drept intern, după ce a verificat dacă acestea constituie sau nu un mijloc de discriminare arbitrară sau o restricție disimulată în comerțul dintre statele membre și dacă acestea constituie sau nu un obstacol în funcționarea pieței interne.

               2.2.2.
               Absența discriminării arbitrare, a oricărei restricționări disimulate a comerțului între statele membre sau a oricărui obstacol în calea funcționării pieței interne

         2.2.2.1.   Absența discriminării arbitrare

                     (58)

                     Articolul 114 alineatul (6) din TFUE obligă Comisia să verifice faptul că măsurile prevăzute nu reprezintă un mijloc de discriminare arbitrară. În conformitate cu jurisprudența Curții de Justiție (13), pentru a evita orice discriminare, situațiile similare nu trebuie tratate în moduri diferite, iar situațiile diferite nu trebuie tratate în același mod.

                     (59)

                     Normele naționale germane se aplică atât produselor germane, cât și produselor realizate în alte state membre. În absența oricărei dovezi contrare, Comisia poate concluziona că dispozițiile naționale nu sunt un mijloc de discriminare arbitrară.

               2.2.2.2.   Absența restricționării disimulate a comerțului

                     (60)

                     Măsurile naționale care restricționează utilizarea produselor ce respectă o măsură de armonizare a Uniunii constituie un obstacol în calea comerțului, în măsura în care produsele introduse legal pe piață și utilizate în restul Uniunii nu pot fi practic introduse pe piața statului membru în cauză, ca urmare a cerințelor naționale. Condițiile prealabile stabilite la articolul 114 alineatul (6) din TFUE sunt menite să împiedice aplicarea din motive neadecvate a unor restricții bazate pe criteriile stabilite la alineatele (4) și (5) ale aceluiași articol și care constituie în fapt măsuri economice care împiedică importul de produse din alte state membre, cu alte cuvinte, un mijloc de a proteja indirect producția națională.

                     (61)

                     Având în vedere că impun cerințe mai stricte privind valorile-limită ale emisiilor de particule decât cele din Regulamentul (UE) 2015/1189 și operatorilor din alte state membre, într-un domeniu altminteri armonizat, normele germane sunt susceptibile să constituie o restricționare disimulată a comerțului sau un obstacol în calea funcționării pieței interne. Cu toate acestea, Comisia este de părere (14) că articolul 114 alineatul (6) din TFUE trebuie interpretat în sensul că numai măsurile naționale care constituie un obstacol disproporționat în calea pieței interne nu pot fi aprobate.

                     (62)

                     În această direcție, Germania a prezentat cifre care indică faptul că, în ciuda legislației existente, au avut loc importuri de cazane cu combustibil solid din alte state membre. Datele furnizate provin din contextul instalării de cazane cu combustibil solid care sunt subvenționate printr-un sistem de stimulare a energiei din surse regenerabile al guvernului german. Datele arată că, între 2014 și 2018, cazanele cu combustibil solid din biomasă de la producătorii germani au reprezentat în mod constant 26 %‐28 % din cazanele subvenționate, față de 70 %‐72 % din cazanele de la alți producători din Uniune.

                     (63)

                     În absența oricărei dovezi care să sugereze că dispozițiile de drept intern constituie în fapt o măsură menită să protejeze producția națională, Comisia poate concluziona că ele nu constituie o restricționare disimulată a comerțului între statele membre.

               2.2.2.3.   Absența obstacolelor în calea funcționării pieței interne

                     (64)

                     Această condiție nu poate fi interpretată astfel încât să împiedice adoptarea oricărei măsuri naționale susceptibile să afecteze definitivarea pieței interne. Într-adevăr, orice măsură națională care derogă de la o măsură de armonizare destinată stabilirii și funcționalității pieței interne constituie în sine o măsură susceptibilă să afecteze piața internă. Prin urmare, pentru a păstra obiectul și scopul procedurii menționate la articolul 114 din TFUE, Comisia consideră că noțiunea de obstacol în calea bunei funcționări a pieței interne trebuie să fie înțeles, în contextul articolului 114 alineatul (6) din TFUE, ca având un efect disproporționat față de obiectivul urmărit. Aceasta înseamnă că efectul respectivei măsuri nu trebuie să depășească ceea ce este necesar pentru realizarea obiectivului menționat anterior.

                     (65)

                     Ca măsură națională de derogare de la o măsură de armonizare, menținerea primei dispoziții notificate afectează probabil piața internă.

                     (66)

                     Aplicarea Regulamentului (UE) 2015/1189 poate să deschidă piața germană în fața unor noi modele de cazane cu combustibil solid, cu emisii mai mari de particule, să stimuleze concurența pe această piață și, prin urmare, să diminueze costul mediu al instalațiilor. Cu toate acestea, potrivit datelor furnizate de Germania, acest cost mediu nu a crescut semnificativ pe piața germană, după ce măsura națională a intrat în vigoare în 2015.

                     (67)

                     Potrivit analizei efectuate de Germania, aplicarea pragurilor la emisiile de particule în conformitate cu Regulamentul (UE) 2015/1189, spre deosebire de menținerea pragurilor din legislația actuală, ar conduce la o creștere anuală globală a emisiilor de particule de 1,3 kilotone în Germania. Deși certitudinea care poate fi obținută din proiecții este limitată, orice creștere a cotei cazanelor cu combustibil solid cu emisii mai mari de particule poate conduce la o creștere a emisiilor totale de particule în suspensie și a poluării atmosferice.

                     (68)

                     Actuala legislație germană a reprezentat un stimulent pentru investițiile producătorilor în reducerea emisiilor cazanelor cu combustibil solid în ultimii ani, oferind o piață pentru produsele lor cele mai performante. În această privință, reducerea cerințelor referitoare la emisii prin intrarea în vigoare a Regulamentului (UE) 2015/1189 ar putea descuraja investițiile producătorilor în produse mai performante.

                     (69)

                     Având în vedere beneficiile pentru sănătate în ceea ce privește reducerea emisiilor de particule, impactul comercial identificabil limitat pe baza datelor furnizate de Germania, faptul că nu există un prag identificabil sub care PM2,5 nu ar prezenta un risc și ținând cont de legătura directă dintre măsură și obiectiv, menținerea dispozițiilor de drept intern nu trebuie să fie considerată disproporționată în raport cu obiectivul urmărit. Prin urmare, acestea nu constituie un obstacol în calea funcționării pieței interne în sensul articolului 114 alineatul (6) din TFUE.

                     (70)

                     Având în vedere analiza de mai sus, Comisia consideră că este îndeplinită condiția de absență a obstacolelor în calea funcționării pieței interne în ceea ce privește această notificare din partea Germaniei.

               III.   CONCLUZIE

                     (71)

                     Ținând cont de elementele enumerate anterior și de observațiile primite din partea Germaniei și a altor părți interesate relevante, Comisia consideră că:

                                 —

                                 notificările referitoare la dispozițiile care vizează combustibilii utilizabili, rezervoarele de apă caldă și la monitorizarea instalațiilor de ardere nu sunt admisibile în temeiul articolului 114 alineatul (4) din TFUE;

                                 —

                                 notificarea privind pragurile emisiilor de particule se aprobă,

               ADOPTĂ PREZENTA DECIZIE:

            Articolul 1
            Se aprobă dispozițiile de drept intern referitoare la pragurile de emisii de particule aplicabile cazanelor cu combustibil solid reglementate de Regulamentul (UE) 2015/1189 și incluse în secțiunea 5 punctul 1 din primul BImSchV.

            Articolul 2
            Notificările referitoare la combustibilii utilizabili, la rezervoarele de apă caldă și la verificarea bunei funcționări a instalațiilor de ardere de către coșari sunt respinse ca inadmisibile.

            Articolul 3
            Prezenta decizie se adresează Republicii Federale Germania.

            Adoptată la Bruxelles, 13 mai 2020.

                  Pentru Comisie

               Kadri SIMSON

                  Membru al Comisiei

            (1)  https://www.gesetze-im-internet.de/bimschv_1_2010/BJNR003800010.html

            (2)  Regulamentul (UE) 2015/1189 al Comisiei din 28 aprilie 2015 de punere în aplicare a Directivei 2009/125/CE a Parlamentului European și a Consiliului în ceea ce privește cerințele de proiectare ecologică aplicabile cazanelor cu combustibil solid (JO L 193, 21.7.2015, p. 100).

            (3)  Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (JO L 285, 31.10.2009, p. 10).

            (4)  JO C 42, 7.2.2020, p. 2.

            (5)  Considerentul 5 din Regulamentul (UE) 2015/1189.

            (6)  Spre deosebire, de exemplu, de Regulamentul (UE) nr. 547/2012 al Comisiei din 25 iunie 2012 de punere în aplicare a Directivei 2009/125/CE a Parlamentului European și a Consiliului în ceea ce privește cerințele de proiectare ecologică pentru pompele de apă (JO L 165, 26.6.2012, p. 28), care prevede la articolul 3 că „Nu sunt necesare cerințe de proiectare ecologică pentru ceilalți parametri de proiectare ecologică menționați în partea 1 din anexa I la Directiva 2009/125/CE”.

            (7)  Cauza C-3/00, Regatul Danemarcei/Comisia Comunităților Europene, EU:C:2003:167, punctul 64.

            (8)  Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, 11.6.2008, p. 1).

            (9)  Directiva (UE) 2016/2284 a Parlamentului European și a Consiliului din 14 decembrie 2016 privind reducerea emisiilor naționale de anumiți poluanți atmosferici, de modificare a Directivei 2003/35/CE și de abrogare a Directivei 2001/81/CE (JO L 344, 17.12.2016, p. 1).

            (10)  IARC monographs on the evaluation of carcinogenic risks to humans. Volumul 109. Poluarea aerului exterior. Lyon: Agenția Internațională pentru Cercetare în Domeniul Cancerului.

            (11)  https://www.eea.europa.eu/publications/air-quality-in-europe-2019

            (12)  Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, 11.6.2008, p. 1), considerentul 11.

            (13)  Cauza C-477/14, Pillbox 38 (UK) Ltd/Secretary of State for Health, EU:C:2016:324, punctul 35.

            (14)  A se vedea, de exemplu, Decizia (UE) 2018/702 a Comisiei din 8 mai 2018 privind dispozițiile naționale notificate de Danemarca referitoare la adaosul de nitriți în anumite produse din carne (JO L 118, 14.5.2018, p. 7).


title: Decizia (UE) 2020/649 a Consiliului din 7 mai 2020 privind poziția care urmează să fie adoptată, în numele Uniunii Europene, în cursul celei de a 56-a sesiuni a Comitetului de experți în domeniul transportului mărfurilor periculoase al Organizației Interguvernamentale pentru Transporturile Internaționale Feroviare, cu privire la anumite modificări aduse apendicelui C la Convenția privind transporturile internaționale feroviare

text:
                  15.5.2020

                  RO

                  Jurnalul Oficial al Uniunii Europene

                  L 153/1

         DECIZIA (UE) 2020/649 A CONSILIULUI
         din 7 mai 2020
         privind poziția care urmează să fie adoptată, în numele Uniunii Europene, în cursul celei de a 56-a sesiuni a Comitetului de experți în domeniul transportului mărfurilor periculoase al Organizației Interguvernamentale pentru Transporturile Internaționale Feroviare, cu privire la anumite modificări aduse apendicelui C la Convenția privind transporturile internaționale feroviare
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Prin Decizia 2013/103/UE a Consiliului (1), Uniunea a aderat la Convenția privind transporturile internaționale feroviare din 9 mai 1980, astfel cum a fost modificată de Protocolul de la Vilnius din 3 iunie 1999 („COTIF”).

                     (2)

                     Toate statele membre, cu excepția Ciprului și a Maltei, sunt părți la COTIF.

                     (3)

                     Articolul 6 din COTIF prevede că traficul feroviar internațional și admiterea materialului feroviar în traficul internațional urmează să fie reglementate de normele enumerate în articolul respectiv, în special de Regulamentul privind transportul internațional feroviar al mărfurilor periculoase („RID”), care constituie apendicele C la COTIF.

                     (4)

                     Directiva 2008/68/CE a Parlamentului European și a Consiliului (2) stabilește, pe baza RID, cerințe privind transportul rutier, feroviar sau pe căi navigabile interioare al mărfurilor periculoase în interiorul statelor membre sau între acestea.

                     (5)

                     În temeiul articolului 13 alineatul (1) litera (d) și al articolului 33 alineatul (5) din COTIF, Comitetul de experți în domeniul transportului mărfurilor periculoase („Comitetul de experți RID”) al Organizației Interguvernamentale pentru Transporturile Internaționale Feroviare („OTIF”) poate modifica anexa la RID.

                     (6)

                     În cursul celei de a 56-a sesiuni ale sale din 27 mai 2020, Comitetul de experți RID urmează să adopte modificări în vederea adaptării anexei la RID la progresele științifice și tehnice.

                     (7)

                     Modificările preconizate se referă la standarde tehnice și urmăresc să asigure transportul mărfurilor periculoase în condiții de siguranță și în mod eficient, ținând totodată seama de progresele științifice și tehnice din acest sector și de dezvoltarea unor noi substanțe și articole care ar putea prezenta un pericol în timpul transportului.

                     (8)

                     Modificările preconizate sunt considerate adecvate pentru transportul mărfurilor periculoase în condiții de siguranță și într-un mod eficace din punctul de vedere al costurilor și, prin urmare, pot fi sprijinite.

                     (9)

                     Este oportun să se stabilească poziția care urmează să fie adoptată în numele Uniunii în cadrul Comitetului de experți RID, întrucât modificările aduse RID vor avea caracter obligatoriu pentru Uniune,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cursul celei de a 56-a sesiuni a Comitetului de experți în domeniul transportului mărfurilor periculoase al Organizației Interguvernamentale pentru Transporturile Internaționale Feroviare în cadrul Convenției privind transporturile internaționale feroviare din 9 mai 1980, astfel cum a fost modificată prin Protocolul de la Vilnius din 3 iunie 1999, este stabilită în lista de modificări din documentul ST 7049/20 (3).
            Reprezentanții Uniunii în cadrul Comitetului de experți RID pot conveni asupra unor modificări minore ale documentelor menționate în lista de modificări respectivă fără a mai fi necesară o nouă decizie a Consiliului.

            Articolul 2
            După adoptare, deciziile Comitetului de experți RID se publică în Jurnalul Oficial al Uniunii Europene, indicându-se data intrării lor în vigoare.

            Articolul 3
            Prezenta decizie intră în vigoare la data adoptării.

            Adoptată la Bruxelles, 7 mai 2020.

                  Pentru Consiliu

                  Președintele

               G. GRLIĆ RADMAN

            (1)  Decizia 2013/103/UE a Consiliului din 16 iunie 2011 privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999 (JO L 51, 23.2.2013, p. 1).

            (2)  Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (JO L 260, 30.9.2008, p. 13).

            (3)  Documentul ST 7049/20 poate fi consultat la adresa de internet http://register.consilium.europa.eu


title: Decizia (UE) 2020/650 a Consiliului din 8 mai 2020 de numire a unui membru propus de Republica Estonia în Comitetul Regiunilor

text:
                  15.5.2020

                  RO

                  Jurnalul Oficial al Uniunii Europene

                  L 153/3

         DECIZIA (UE) 2020/650 A CONSILIULUI
         din 8 mai 2020
         de numire a unui membru propus de Republica Estonia în Comitetul Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului estonian,
         întrucât:

                     (1)

                     La 10 decembrie 2019, 20 ianuarie 2020, 3 februarie 2020 și 26 martie 2020, Consiliul a adoptat Deciziile (UE) 2019/2157 (1), (UE) 2020/102 (2), (UE) 2020/144 (3) și (UE) 2020/511 (4) de numire a membrilor și supleanților Comitetului Regiunilor pentru perioada cuprinsă între 26 ianuarie 2020 și 25 ianuarie 2025.

                     (2)

                     Un loc de membru în Comitetul Regiunilor a devenit vacant ca urmare a încheierii mandatului în temeiul căruia a fost propus dl Siim SUURSILD (Representative of a local body with political accountability to an elected Assembly: Pärnu City Council),

               ADOPTĂ PREZENTA DECIZIE:

            Articolul 1
            Este numit în calitatea de membru în Comitetul Regiunilor pentru durata rămasă a mandatului actual, care se încheie la 25 ianuarie 2025:

                        —

                        Dl Siim SUURSILD, Member of a Local Assembly: Pärnu City Council (schimbare de mandat).

            Articolul 2
            Prezenta decizie intră în vigoare la data adoptării.

            Adoptată la Bruxelles, 8 mai 2020.

                  Pentru Consiliu

                  Președintele

               G. GRLIĆ RADMAN

            (1)  Decizia (UE) 2019/2157 a Consiliului din 10 decembrie 2019 de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025 (JO L 327, 17.12.2019, p. 78).

            (2)  Decizia (UE) 2020/102 a Consiliului din 20 ianuarie 2020 de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025 (JO L 20, 24.1.2020, p. 2.).

            (3)  Decizia (UE) 2020/144 a Consiliului din 3 februarie 2020 de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025 (JO L 32, 4.2.2020, p. 16.).

            (4)  Decizia (UE) 2020/511 a Consiliului din 26 martie 2020 de numire a membrilor și a supleanților în Comitetul Regiunilor pentru perioada 26 ianuarie 2020-25 ianuarie 2025 (JO L 113, 8.4.2020, p. 18).